บล.ร่อนจม.อ้อนตลาดเลื่อนเสรี
โบรกฯห่วงหน้าใหม่ชุบมือเปิบต้นทุนต่ำตัดราคาปาดหน้าเค้ก
14 ต.ค. 2554

โบรกฯห่วงหน้าใหม่ชุบมือเปิบต้นทุนต่ำตัดราคาปาดหน้าเค้ก
สมาคมโบรกเกอร์ร่อนหนังสือแจงเหตุผลขอเลื่อนเปิดเสรี ส่งถึงมือตลาดหลักทรัพย์สิ้นเดือน ต.ค.นี้ 
นางภัทธีรา ดิลกรุ่งธีระภพ นายกสมาคมบริษัทหลักทรัพย์ (บล.) เปิดเผยว่า สมาคมจะทำหนังสือแสดงความคิดเห็นของผู้ประกอบธุรกิจหลักทรัพย์ที่มีต่อแนวทางการเปิดเสรีตลาดทุน ทั้งเปิดเสรีนายหน้าซื้อขายหลักทรัพย์ (คอมมิชชัน) และเสรีใบอนุญาตธุรกิจหลักทรัพย์ คาดว่าจะส่งหนังสือให้ตลาดหลักทรัพย์แห่งประเทศไทยได้ภายในสิ้นเดือน ต.ค.นี้ 
หลังจากนั้นทางฝ่ายจัดการคงจะนำเสนอให้คณะกรรมการตลาดหลักทรัพย์พิจารณาในลำดับต่อไป 
รายละเอียดเบื้องต้นของหนังสือนี้ต้องการให้ทางการได้รับรู้ถึงข้อกังวลของผู้ประกอบการหลักทรัพย์ เพราะเกรงว่าการเปิดเสรีจะกระทบต่อคุณภาพการให้บริการ 
นอกจากนี้ จะเสนอหลายแนวทางเลือกด้วยกัน เช่นในกรณีเลื่อนเปิดเสรีคอมมิชชันให้คงใช้แบบขั้นบันไดต่อไป หรือในกรณีไม่เลื่อนจะมีมาตรการสนับสนุนอย่างไร 
ทั้งนี้ ในส่วนของการเปิดเสรีใบอนุญาตควรให้ผู้ประกอบการรายใหม่ที่จะเข้ามาต้องปฏิบัติตามกติกาเดียวกับผู้ประกอบการรายเดิม เพื่อให้เกิดการแข่งขันที่เป็นธรรม 
สมาคมเห็นว่าการเปิดเสรีคอมมิชชันจะนำไปสู่การแข่งขันด้านราคา ทำให้ผู้ประกอบการขาดกำลังในการพัฒนา ขณะที่ตลาดทุนไทยยังจำเป็นลงทุนอีกมากในด้านบุคลากรและไอที ดังนั้นจึงกลายเป็นเรื่องที่ต้องชั่งน้ำหนักระหว่างการเปิดเสรีและการพัฒนาซึ่งไม่สามารถเดินไปในทางเดียวกันได้
สำหรับข้อกังวลที่มีต่อการเปิดเสรีใบอนุญาตนั้น เกรงว่าผู้ประกอบการหน้าใหม่เมื่อได้รับใบอนุญาตแล้วสามารถทำธุรกรรมในไทยได้โดยไม่จำเป็นต้องเปิดสำนักงานออฟฟิศจะทำให้มีต้นทุนที่ต่ำและใช้ราคามาเป็นตัวแข่งขัน 
“ผู้ประกอบการรายเดิมไม่ได้กลัวเรื่องเปิดเสรี เพราะเราเตรียมเรื่องความพร้อมมาหลายปี แต่การเปิดเสรีมีการเปลี่ยนแปลงไป ดังนั้นสิ่งที่เรากังวลคือไม่รู้ว่าคนใหม่ที่จะเข้ามาหน้าตาเป็นอย่างไร” นายกสมาคม กล่าว
นอกจากนี้ ผู้ประกอบการหลักทรัพย์ขณะนี้มีจำนวนมากพอควร ผลกำไรแต่ละปีไม่ได้มาก อัตราผลตอบแทนส่วนผู้ถือหุ้นต่ำประมาณ 10% และดำเนินธุรกิจด้วยทุนตัวเองไม่ได้มาจากการกู้ด้วยซ้ำ